চার. এবার আমরা মানে আমি, মোমেন্টিয়ার, এসসি-টোয়েন্টি ফাইভ এলিয়নসহ আরও তিনজন এটেনডিয়ার মুখোমুখি বসেছি মাননীয় এলিয়ন সুপ্রিম আদালতে। এ আদালত দুনিয়ার আদালতের মত নয়। এখানে সর্বোচ্চ বিচারক হলেন খোদ মহামান্য প্রিমিয়ার! আর আসামিদের জন্যও আলাদা কোনো কাঠগড়া নেই। সমান মর্যাদার ও সমান্তরাল অবস্থানে একটা রাউন্ডটেবিলের চারপাশ ঘিরে সাজানো আসনে সবাই উপবিষ্ট। তবে প্রিমিয়ারের আসনের পেছনে একটা সবুজ ফোকাস মৃদু আলো ছড়িয়ে রেখেছে, এই যা। একেবারে সিম্পল আদালত। দেখে মনে হচ্ছে একটা সুসজ্জিত রাজকীয় রাউন্ডটেবিল মিটিং অনুষ্ঠিত হতে চলেছে।